《淳化五年秋八月二十四日钜鹿魏野江东僧用晦》
宋代·魏野

危城闲登临，秋色际空碧。
四顾廊且平，万虑忽然释。
精诚日月暗，旷达天地窄。
壮节但孤耸，愤气欲四射。
盐穴狂风号，峭壁浓岚滴。
胆气高虚空，眼目无疆城。
幽耳如洗濯，刚肠若刳剔。
高谭俗不闻，嘉句景来索。
四时归牢笼，万象在咫尺。
山势出嵩华，地界连虞虢。
意脱喧卑场，神入清虚宅。
千峰如聚拳，万木同森戟。
白云闲不动，飞鸟忽相逆。
平莎类裀褥，远籁当琴瑟。
定交心欲剖，言利口难擘。
不作蔽日云，愿为补天石。
道在乐诗书，时平偃金革。
笑傲得良朋，狂散绝勍敌。
笔功压班输，酒肠欺乌获。
逸思骤雨倾，欢情湍水激。
玄门匪防御，学海讵沉溺。
实果间酒巡，邻谷和歌拍，
头鄙钟仪冠，足爱谢公屐。
静胜贯兵法，默论通禅寂。
聚散伤轮蹄，兴亡悲简册。
回飚激吟魂，长空挂醉魄。
泉石无荣枯，尘埃自休戚。
鸟道晚采樵，人家晴种麦。
暮野牛羊杂，重虚鹰隼击。
涿鹿树围青，盐池霞照赤。
画牛羡山相，狎鸥怜海客。
古人何卑屑，束缚於名迹。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。